Nieu-Seeland wil plaasdiere se ‘winde’ belasFoto bloot ter illustrasie. (Foto: Unsplash) Nieu-Seeland het Dinsdag planne onthul om die kweekhuisgasvrystellings van plaasdiere – dit wil sê die winde wat dié diere laat en opbreek – te belas, in ’n omstrede poging om klimaatsverandering te takel. Die eerste minister, Jacinda Ardern, sê die heffing sal die eerste van sy soort in die wêreld wees. Gasse wat natuurlik deur Nieu-Seeland se 6,2 miljoen koeie vrygestel word, is van die land se grootste omgewingsprobleme. Dié belastingskema sal bepaal dat boere vir die gasvrystellings van hul diere moet opdok, soos metaangas in koeie se winde en stikstofoksied in vee se urine. Ardern het aan boere gesê hulle moet die koste kan verhaal deur hoër pryse vir klimaatvriendelike produkte te vra. Sy meen die “pragmatiese voorstel” sal landbouvrystellings verminder terwyl dit produkte meer volhoubaar maak deur NS se “uitvoerhandelsmerk” te verbeter. Die regering hoop om die voorstel teen volgende jaar af te teken en die belasting kan so gou as binne die volgende drie jaar ingestel word. Kenners meen die voorstel kan Ardern ŉ paar landelike stemme kos aangesien NS binne die volgende 15 maande na die stembus gaan. Talle boere het dié plan reeds ten sterkste veroordeel. Andrew Hoggard, president van die Federated Farmers-drukgroep, sê die belastingskema sal “klein dorpe in Nieu-Seeland seermaak”. Hy voer aan die belasting kan boere dryf om bome op lande te kweek wat tans gebruik word om vee groot te maak. Beef + Lamb New Zealand, wat die land se skaap- en beesboere verteenwoordig, sê die plan versuim om landelike maatreëls in ag te neem wat reeds ingestel is om kweekhuisgasse teen te werk. “Nieu-Seelandse boere het meer as 1,4 miljoen hektaar se inheemse bome op hul grond wat koolstof absorbeer,” het Andrew Morrison, voorsitter van Beef + Lamb New Zealand, gesê. “Dit is net regverdig dat dit van dag een af ​​toepaslik erken word in enige raamwerk.”